《除夕歌》
清代·成鹫

蜡烛一寸长，照我万古心。人寿不得如天地，何况天地终湮沉。

今年舍我去者三百六十日，去日之日，来日之日，倏忽往还成古今。

古今今古转相迫，大地茫茫同作客。当前错过骓莫追，西方未明东方白。

人人尽道明日是明年，忘却今年今月今日与今夕。

今夕云何，岁月无多，膏火自煎烁，金石潜销磨。一元十二会，刹那还刹那。

刹那刹那那更得，时乎时乎胡可失。北风吹霜疾如箭，犁星既没水生骨。

东邻沽酒守庚申，南舍焚香祠太一。山翁不知老将至，曲枕右肱舒左膝。

天鸡啼破梦中春，一道神光生白室。大声唤起隔年人，此时正是腊月三十日。

作者简介：成鹫（1637－1722），清朝初年广东肇庆鼎湖山庆云寺僧。又名光鹫，字迹删，号东樵山人。俗姓方，名觊恺，字麟趾，番禺（今属广东省）人。出身书香仕宦世家。其为人豪放倜傥，诗文亦卓厉痛快，尽去雕饰，颇有似庄子处。沈德潜誉为诗僧第一。作品有《楞严直说》十卷、《鼎湖山志》八卷、《咸陟堂集》四十三卷、《金刚直说》一卷、《老子直说》二卷、《庄子内篇注》一卷等。